cometadata/datacite-titles-descriptions-related-identifiers huggingface dataset:
DOI: 10.14457/tu.the.2022.1034
title: อัตราผลตอบแทนการลงทุนที่อยู่อาศัยประเภททาวน์เฮ้าส์/ทาวน์โฮมบริเวณแนวรถไฟฟ้าสายสีแดง (ช่วงบางชื่อ - รังสิต)

description: งานวิจัยนี้มีวัตถุประสงค์เพื่อศึกษาอัตราค่าเช่า ราคาขาย และอัตราผลตอบแทนจากการลงทุน (Capitalization Rate) ของที่อยู่ทาวน์เฮ้าส์/ทาวน์โฮมในและนอกระยะรัศมี 500 เมตร จำนวน 3 สถานี ได้แก่ สถานีทุ่งสองห้อง สถานีการเคหะ และสถานีดอนเมือง ของรถไฟฟ้าสายสีแดง (ช่วงบางซื่อ - รังสิต) โดยทำการเก็บรวบรวมข้อมูลจากการลงสำรวจพื้นที่ด้วยตนเอง และร่วมกับการเก็บข้อมูลจากช่องทางเว็บไซต์หรือสื่อที่สนับสนุนการขาย แบ่งออกได้เป็น 2 กลุ่มตัวอย่าง ซึ่งสามารถรวบรวมได้กลุ่มตัวอย่างละ 42 ข้อมูล รวมข้อมูลทั้ง 2 กลุ่มตัวอย่างได้จำนวน 84 ข้อมูล ผลการวิจัยพบว่า กลุ่มตัวอย่างที่ 1 ที่อยู่อาศัยทาวน์เฮ้าส์/ทาวน์โฮมที่ตั้งอยู่ในระยะรัศมี 500 เมตร สถานีทุ่งสองห้อง สถานีการเคหะ และสถานีดอนเมือง ของรถไฟฟ้าสายสีแดง (ช่วงบางซื่อ - รังสิต) จำนวน 42 ข้อมูล ซึ่งมีอัตราค่าเช่าเฉลี่ยเท่ากับ 228,571 บาทต่อปี ราคาขายเฉลี่ยเท่ากับ 4,390,952 บาทต่อหลัง โดยมีอัตราผลตอบแทนการลงทุนเฉลี่ย (Capitalization Rate) อยู่ที่ประมาณ 5.12% ต่อปี และกลุ่มตัวอย่างที่ 2 ที่อยู่อาศัยทาวน์เฮ้าส์/ทาวน์โฮมที่ตั้งอยู่นอกระยะรัศมี 500 เมตร สถานีทุ่งสองห้อง สถานีการเคหะ และสถานีดอนเมือง ของรถไฟฟ้าสายสีแดง (ช่วงบางซื่อ - รังสิต) จำนวน 42 ข้อมูล ซึ่งมีอัตราค่าเช่าเฉลี่ยเท่ากับ 179,400 บาทต่อปี ราคาขายเฉลี่ยเท่ากับ 3,474,500 บาทต่อหลัง โดยมีอัตราผลตอบแทนการลงทุนเฉลี่ย (Capitalization Rate) อยู่ที่ประมาณ 5.14% ต่อปี ทั้งนี้ ทำการวิเคราะห์ข้อมูลด้วยสถิติเชิงพรรณนาและการทดสอบความแตกต่างของค่ากลางของทั้งสองกลุ่มตัวอย่างไม่อิสระ (Paired Samples T-Test) ผลการวิจัยพบว่า อัตราค่าเช่า ราคาขาย และอัตราผลตอบแทนจากการลงทุน (Capitalization Rate) ในที่อยู่อาศัยทาวน์เฮ้าส์/ทาวน์โฮมที่ตั้ง อยู่ในและนอกระยะรัศมี 500 เมตร สถานีทุ่งสองห้อง สถานีการเคหะ และสถานีดอนเมือง ของรถไฟฟ้าสายสีแดง (ช่วงบางซื่อ - รังสิต) โดยทำการทดสอบค่าความแตกต่างของค่ากลางของสองประชากรไม่อิสระ (Paired Samples T-Test) พบว่า กลุ่มตัวอย่างที่อยู่อาศัยทาวน์เฮ้าส์/ทาวน์โฮมที่ตั้งอยู่ในระยะรัศมี 500 เมตร สถานีทุ่งสองห้อง สถานีการเคหะ และสถานีดอนเมือง ของรถไฟฟ้าสายสีแดง (ช่วงบางซื่อ - รังสิต) และกลุ่มตัวอย่างที่อยู่อาศัยทาวน์เฮ้าส์/ทาวน์โฮมที่ตั้งอยู่นอกระยะรัศมี 500 เมตร สถานีทุ่งสองห้อง สถานีการเคหะ และสถานีดอนเมือง ของรถไฟฟ้าสายสีแดง (ช่วงบางซื่อ - รังสิต) มีอัตราค่าเช่า ราคาขาย อัตราผลตอบแทนจากการลงทุน (Capitalization Rate) ไม่แตกต่างกันอย่างมีนัยสำคัญทางสถิติที่ระดับ 0.05
DOI: 10.14457/tu.the.2022.1035
title: การจัดทำมาตรฐาน Weighted quality score (WQS) เพื่อการประเมินมูลค่าที่ดินเปล่าด้วยวิธีเปรียบเทียบตลาด ในเขตกรุงเทพมหานครชั้นใน

description: การวิจัยครั้งนี้มีวัตถุประสงค์เพื่อวิเคราะห์ปัจจัยต่าง ๆ และการให้น้ำหนักความสำคัญ ในเครื่องมือ WQS เพื่อเป็นแนวทางในการกำหนดปัจจัย การให้ระดับคะแนน และการให้ค่าคะแนนถ่วงน้ำหนักคุณภาพของแต่ละปัจจัย รวมทั้งศึกษาวิธีการจัดทำเครื่องมือ WQS ของบริษัทประเมินราคาทรัพย์สินเอกชน และสถาบันการเงินต่าง ๆ ให้มีมาตรฐานมากยิ่งขึ้น เพื่อจัดทำมาตรฐานเครื่องมือ WQS ในการประเมินมูลค่าที่ดินเปล่า ด้วยวิธีเปรียบเทียบตลาด ในเขตกรุงเทพมหานครชั้นใน โดยทำการเก็บรวบรวมเครื่องมือ WQS ที่ใช้ในการประเมินมูลค่าที่ดินเปล่าของบริษัทประเมินราคาทรัพย์สินเอกชน จำนวน 10 บริษัท และสถาบันการเงินหลักในประเทศไทย จำนวน 5 แห่ง มาเปรียบเทียบหาจุดร่วมความเหมือนและความต่างของทั้งปัจจัยที่ใช้ การให้ระดับคะแนน และการให้ค่าคะแนนถ่วงน้ำหนักคุณภาพ และนำไปสัมภาษณ์ผู้เชี่ยวชาญ จำนวน 3 ท่าน โดยการสัมภาษณ์แบบกึ่งโครงสร้าง (Semi-Structured Interview) และใช้การวิเคราะห์ข้อมูลด้วยเทคนิคการวิเคราะห์เนื้อหา (Content Analysis) จากผลการวิจัย พบว่า ปัจจัยที่มีผลกระทบต่อการประเมินมูลค่าที่ดินเปล่า มีทั้งหมด 5 ปัจจัย ได้แก่ ทำเลที่ตั้ง มีค่าคะแนนถ่วงน้ำหนักคุณภาพเท่ากับร้อยละ 35 สภาพแวดล้อม มีค่าคะแนนถ่วงน้ำหนักคุณภาพเท่ากับร้อยละ 15 ขนาดและรูปแปลงที่ดิน มีค่าคะแนนถ่วงน้ำหนักคุณภาพเท่ากับร้อยละ 20 การใช้ประโยชน์และข้อกฎหมาย มีค่าคะแนนถ่วงน้ำหนักคุณภาพเท่ากับร้อยละ 20 และสภาพคล่อง มีค่าคะแนนถ่วงน้ำหนักคุณภาพเท่ากับร้อยละ 10 ส่วนเกณฑ์การให้ระดับคะแนนเปรียบเทียบระหว่างทรัพย์สินกับข้อมูลเปรียบเทียบตลาด อยู่ที่ระดับคะแนน 1 - 10 โดย 1 = แย่ที่สุด 2 = ค่อนข้างแย่ 3 - 4 = พอใช้ 5 = ปานกลาง 6 - 7 = ค่อนข้างดี 8 - 9 = ดี และ 10 = ดีที่สุด ทั้งนี้ เกณฑ์การให้ระดับคะแนนขึ้นอยู่กับประสบการณ์ และดุลยพินิจของผู้ประเมิน นอกจากนั้นการจัดทำมาตรฐานเครื่องมือ WQS จะต้องคำนึงถึงปัจจัยอื่น ๆ ได้แก่การกำหนดปัจจัยและน้ำหนักที่ใช้ในเครื่องมือ WQS นั้น ควรกำหนดและปรับเปลี่ยนให้สอดคล้องตามทรัพย์สินและพื้นที่ที่ประเมินนั้น ๆ รวมไปถึงข้อมูลตลาดที่นำมาใช้ นอกจากมีความคล้ายกันแล้ว ต้องคำนึงถึงองค์ประกอบอื่นด้วย เช่น ความเพียงพอของข้อมูล ความน่าเชื่อถือของข้อมูล เป็นต้น สุดท้ายผู้ประเมินต้องศึกษาหาความรู้เพิ่มเติมอยู่เสมอ เนื่องจากการประเมินมูลค่าทรัพย์สินต้องอาศัยประสบการณ์และดุลยพินิจของผู้ประเมินเป็นส่วนสำคัญ
DOI: 10.14457/tu.the.2022.1036
title: โครงสร้างราคาห้องชุดพักอาศัยบริเวณที่ทำการศึกษาถนนพระรามที่ 3 (แยกนราราม 3 ถึง แยกถนนตก)

description: งานวิจัยนี้มีวัตถุประสงค์เพื่อศึกษาปัจจัยที่มีผลต่อราคาห้องชุดพักอาศัยภายในพื้นที่ถนนพระรามที่ 3 (แยกนราราม 3 ถึง แยกถนนตก) รวมถึงนำเสนอโครงสร้างราคาห้องชุดพักอาศัยภายในพื้นที่ถนนพระรามที่ 3 (แยกนราราม 3 ถึง แยกถนนตก) ทำการเก็บรวบรวมข้อมูลจากกลุ่มตัวอย่างห้องชุดพักอาศัยภายในพื้นที่ถนนพระรามที่ 3 (แยกนราราม 3 ถึง แยกถนนตก) จำนวน 100 แห่ง โดยการสุ่มตัวอย่างแบบโควตา จากนั้นทำการสร้างแบบจำลองโดยใช้การวิเคราะห์ความถดถอยเชิงพหุ ผลการวิจัยพบว่า ตัวแปรพยากรณ์ราคาห้องชุดพักอาศัยต่อยูนิตภายในพื้นที่ถนนพระรามที่ 3 (แยกนราราม 3 ถึง แยกถนนตก) อย่างมีนัยสำคัญทางสถิติที่ระดับ 0.05 ประกอบด้วย ขนาดพื้นที่ ห้องชุดพักอาศัย ที่จอดรถ ชั้นที่ตั้งของห้องชุดพักอาศัย และอายุอาคาร โดยสามารถอธิบายอิทธิพลที่มีต่อราคาห้องชุดพักอาศัยภายในพื้นที่ถนนพระรามที่ 3 (แยกนราราม 3 ถึง แยกถนนตก) ได้ร้อยละ 90.70
DOI: 10.14457/tu.the.2022.1037
title: การศึกษาปัจจัยที่มีผลต่อการตัดสินใจซื้อบ้านเดี่ยวมือสอง อำเภอลำลูกกา จังหวัดปทุมธานี

description: การวิจัยครั้งนี้มีวัตถุประสงค์เพื่อศึกษาปัจจัยที่มีผลต่อการตัดสินใจซื้อบ้านเดี่ยวมือสอง อำเภอลำลูกกา จังหวัดปทุมธานี โดยกระบวนการวิเคราะห์เชิงลำดับชั้นแบบประยุกต์ ทำการเก็บรวบรวมข้อมูลโดยการสุ่มตัวอย่างแบบสะดวก (Convenience Sampling) กับกลุ่มตัวอย่างที่ตัดสินใจเลือกซื้อบ้านเดี่ยวมือสอง ในอำเภอลำลูกกา จังหวัดปทุมธานี จำนวน 35 คน จากนั้นทำการวิเคราะห์ข้อมูลตามกระบวนการวิเคราะห์เชิงลำดับชั้นแบบประยุกต์ ผลวิจัยพบว่า ปัจจัยหลักที่มีผลต่อการตัดสินใจซื้อบ้านเดี่ยวมือสอง อำเภอลำลูกกา จังหวัดปทุมธานี คือ ปัจจัยด้านราคา โดยปัจจัยย่อยที่มีผลต่อการตัดสินใจเลือกซื้อบ้านเดี่ยวมือสอง ในอำเภอลำลูกกา จังหวัดปทุมธานี ใน 5 ลำดับแรก ได้แก่ ถูกกว่าบ้านใหม่ในทำเลเดียวกัน ราคาขายมีความเหมาะสม สามารถเจรจาต่อรองราคาได้ ส่วนลดพิเศษเพิ่ม เงื่อนไขในการชำระเงิน และเงินดาวน์ ซึ่งปัจจัยด้านราคาเหล่านี้รวมกันแล้วผู้บริโภคให้ความสำคัญถึงร้อยละ 43.2 ซึ่งหากมีราคาถูกกว่าบ้านใหม่ในทำเลเดียวกัน รวมถึงราคาขายมีความเหมาะสมกับสภาพบ้าน รวมถึงขนาดของพื้นที่ที่มากกว่าบ้านใหม่ในทำเลเดียวกันนั้น ผู้บริโภคก็จะยอมรับราคาขายบ้านมือสอง ในราคาที่ถูกกว่าบ้านใหม่ ทำให้ผู้บริโภครู้สึกคุ้มค่า เมื่อเปรียบเทียบกันในด้านของราคา และยังสามารถนำส่วนต่างของราคานั้น นำไปปรับปรุง ซ่อมแซม บ้านมือสองให้ตรงกับความต้องการของผู้บริโภคได้อีกด้วย
DOI: 10.14457/tu.the.2022.1038
title: ภูมิรัฐศาสตร์จินตกรรมของอิหร่าน

description: ดุษฎีนิพนธ์เล่มนี้พัฒนาทฤษฎีขึ้นจากฐานของภูมิรัฐศาสตร์ศึกษาเชิงวิพากษ์และแนวทางประกอบสร้างนิยม เรียกว่า ภูมิรัฐศาสตร์จินตกรรม เพื่อตอบคำถามว่า อิหร่านให้ความหมายกับภูมิรัฐศาสตร์ที่แวดล้อมตนเองอย่างไร และอิหร่านให้ความหมายกับอัตลักษณ์ของตน ผู้อื่น และตำแหน่งแห่งที่ของตนเองในภูมิรัฐศาสตร์ที่ห้อมล้อมอย่างไร การตอบคำถามวางอยู่บนภววิทยาของความรู้แบบประกอบสร้างนิยม และญาณวิทยาแบบศาสตร์แห่งการตีความ ออกแบบการศึกษาเป็นระเบียบวิธีวิจัยเชิงคุณภาพ เป็นการศึกษาเชิงเอกสาร โดยใช้วิธีการสังคมวิทยาประวัติศาสตร์ในความสัมพันธ์ระหว่างประเทศทำการเก็บข้อมูลปฐมภูมิจากเอกสาร อันครอบคลุมถึงประวัติศาสตร์นิพนธ์ เทศนาธรรม ศิลาจารึก รวมทั้งวรรณกรรม จากนั้นจึงวิเคราะห์โดยนำข้อมูลที่จัดเก็บมาสนทนากับงานวิชาการที่เกี่ยวข้อง ผลการศึกษาสะท้อนว่า ความหมายของภูมิรัฐศาสตร์สำหรับอิหร่าน ดำรงอยู่ในรูปแบบของจินตกรรมจากการประกอบสร้างอย่างมีประวัติศาสตร์ของอัตลักษณ์ศาสนา คือ ชีอะฮฺอิษนาอะชารียฺ และอัตลักษณ์ชนชาติ คือ เปอร์เซียอิหร่าน ภายใต้ภูมิรัฐศาสตร์จินตกรรมของอิหร่าน ชาติตะวันตก โดยเฉพาะสหรัฐอเมริกา อิสราเอล ถือเป็นศัตรู ขณะที่ชาติอาหรับมีสถานะที่เป็นอื่น โดยเฉพาะจากมุมมองชนชาติอิหร่านไม่สามารถคิดถึงตำแหน่งแห่งที่ในเวทีการเมืองระหว่างประเทศของตนเป็นอื่นไปได้ นอกจากมหาอำนาจระดับภูมิภาค ในฐานะกองทัพรัฐบาลอิมามมะฮฺดียฺในการต่อสู้กับอธรรมทุกแห่งหน โดยมีเป้าหลักคือสหรัฐอเมริกาและอิสราเอล รวมทั้งส่งออกการปฏิวัติไปยังประเทศมุสลิมด้วยกัน อันสะท้อนผ่านการดำเนินการต่ออิรัก ซีเรีย และเยเมน
DOI: 10.14457/tu.the.2022.1039
title: การศึกษาลักษณะทางกายภาพของบ้านมือสองที่มีผลต่อการตัดสินใจซื้อของผู้บริโภคในพื้นที่กรุงเทพมหานครโดยกระบวนการวิเคราะห์เชิงลำดับชั้นแบบประยุกต์

description: การวิจัยครั้งนี้มีวัตถุประสงค์เพื่อวิเคราะห์ระดับความสำคัญของแต่ละองค์ประกอบทางกายภาพของบ้านมือสองสำหรับใช้ในการปรับปรุงที่มีผลต่อการตัดสินใจซื้อของผู้บริโภค โดยกระบวนการวิเคราะห์เชิงลำดับชั้นแบบประยุกต์ และเพื่อนำเสนอแนวทางในการปรับปรุงบ้านเดี่ยวมือสอง โดยทำการเก็บรวบรวมข้อมูลจากผู้บริโภคที่เคยซื้อบ้านมือสอง ประเภทบ้านเดี่ยวมือสองเพื่ออยู่อาศัยเองเท่านั้น แบ่งเป็น 5 ระดับราคา ได้แก่ ราคาไม่เกิน 1.50 ล้านบาท ราคา 1.51 - 3.00 ล้านบาท ราคา 3.51 - 5.00 ล้านบาท ราคา 5.01 - 7.50 ล้านบาท และราคามากกว่า 7.51 ล้านบาท รวมจำนวน 5 กลุ่ม กลุ่มตัวอย่างละ 80 ตัวอย่าง รวม 400 ตัวอย่าง ผลการวิจัย พบว่า เกณฑ์หลักขององค์ประกอบทางกายภาพของบ้านเดี่ยวมือสองที่ผู้บริโภคให้ความสำคัญและส่งผลต่อการตัดสินใจซื้อในทุกระดับราคา คือ เกณฑ์หลักด้านงานโครงสร้าง โดยเกณฑ์รองขององค์ประกอบทางกายภาพของบ้านเดี่ยวมือสองที่ผู้บริโภคส่วนใหญ่ให้ความสำคัญ คือ งานฐานรากของตัวอาคาร งานพื้นของตัวอาคาร งานวัสดุผิวพื้น งานเสาและคานของตัวอาคาร งานสี การออกแบบตกแต่งตัวอาคาร พื้นที่โดยรอบตัวอาคาร และงานฝ้าเพดาน ดังนั้น ผู้ประกอบการบ้านมือสองควรทำการปรับปรุงบ้านเดี่ยวมือสองที่มีโครงสร้างที่สมบูรณ์ หรือทำการปรับปรุงงานโครงสร้างให้มีความแข็งแรงก่อน เช่น เสา คาน พื้น เป็นต้น นอกจากนี้แนวทางในการปรับปรุงบ้านเดี่ยวมือสองตามเกณฑ์รองที่ผู้บริโภคให้ความสำคัญมีแนวทางดังนี้ งานวัสดุผิวพื้นควรใช้พื้นกระเบื้องแกรนิตโต้ งานสีควรใช้สีขาวโทนเย็น พื้นที่โดยรอบตัวอาคารควรตกแต่งด้วยหญ้าจริง และงานฝ้าเพดานควรใช้ฝ้าเพดานแบบรอยต่อเรียบ
DOI: 10.14457/tu.the.2022.1040
title: การศึกษากลไกการกำกับดูแลและผลกระทบจากพระราชบัญญัติว่าด้วยการรักษาความมั่นคงปลอดภัยไซเบอร์ พ.ศ.2562: กรณีศึกษาประเทศไทยเทียบเคียงกับประเทศสหรัฐอเมริกาและประเทศสิงคโปร์

description: ความมั่นคงแห่งรัฐเป็นเรื่องที่สำคัญสำหรับการศึกษาทางรัฐศาสตร์มาโดยตลอด ซึ่งความมั่นคงนั้นมีการพัฒนาการของกระบวนทัศน์ที่ขยายออกมาเรื่อย ๆ เช่น ความมั่นคงมนุษย์ ความมั่นคงทางอาหาร ความมั่นคงทางสิ่งแวดล้อม ความมั่นคงทางเศรษฐกิจ แต่ปัจจุบันกระบวนทัศน์ความมั่นคงต่าง ๆ ในนานาประเทศมองว่ามันมีความท้าทายใหม่ที่เกิดขึ้นจากบริบทการพัฒนาที่เกิดขึ้นจากเทคโนโลยี การสื่อสารทางอินเทอร์เน็ต ซึ่งทั้งหมดนี้ส่งผลต่อความมั่นคงปลอดภัยทาง ไซเบอร์ ผู้ศึกษาเองจึงมองว่าเรื่องนี้สำคัญ โดยผู้ศึกษาได้นำข้อมูลของพระราชบัญญัติว่าด้วยการรักษาความมั่นคงปลอดภัยไซเบอร์ พ.ศ.2562 ของประเทศไทย มาเทียบเคียงกับการรักษาความมั่นคงปลอดภัยไซเบอร์ในต่างประเทศ โดยผู้ศึกษาได้เลือกมา 2 ประเทศ คือ สหรัฐอเมริกาและสิงคโปร์ เพื่อเป็นข้อมูลประกอบบทความ ดังนั้นเองผู้ศึกษาจะต้องวิเคราะห์ภาพรวมของเนื้อหาสาระสำคัญของข้อกฎหมาย วัตถุประสงค์ในการบังคับใช้ตัวกฎหมาย บทบาทและหน้าที่ของหน่วยงานที่เกี่ยวข้อง มาตรการที่นำมาใช้ในการต่อสู้กับภัยคุกคามไซเบอร์และการออกพระราชบัญญัติว่าด้วยการรักษาความมั่นคงปลอดภัยไซเบอร์ พ.ศ.2562 นั้นมีปัญหาและส่งผลกระทบอย่างไรบ้าง ซึ่งผลจากการพิจารณาภาพรวม เราจะพบว่างานที่ศึกษาความมั่นคงปลอดภัยทางไซเบอร์นี้ทั้งสามประเทศนั้นมีจุดประสงค์ในการรักษาและป้องกันไซเบอร์ของแต่ละประเทศเพื่อสร้างความเชื่อมั่นในการใช้งานและมีความปลอดภัยเหมือนกัน แต่ก็ยังมีข้อแตกต่างกันก็คือการใช้ข้อกฎหมายนี้ในการปกป้องข้อมูลของประชาชน สำหรับประเทศไทยเองยังไม่ปรากฏมาตรการการคุ้มครองข้อมูลส่วนบุคคลของประชาชนอย่างชัดเจน
DOI: 10.14457/tu.the.2022.1041
title: นโยบายมุ่งใต้ใหม่ของเกาหลีใต้ต่อเอเชียตะวันออกเฉียงใต้

description: วิทยานิพนธ์นี้ศึกษาที่มา และปัจจัยที่ส่งผลต่อการกำหนดนโยบายมุ่งใต้ใหม่ของเกาหลีต่อเอเชียตะวันออกเฉียงใต้ ศึกษาการดำเนินนโยบายและผลของนโยบายมุ่งใต้ใหม่เบื้องต้น ว่าเป็นอย่างไร มีปัญหา และอุปสรรคใด สมมติฐานการศึกษา คือ ปัจจัยภายนอกส่งผลต่อปัจจัยภายในทำให้เกิดการกำหนดนโยบายมุ่งใต้ใหม่ในสมัยประธานาธิบดีมุน แจอิน โดยการใช้กรอบความคิดทฤษฎีนโยบายต่างประเทศ (Foreign Policy Theory) ของ K.J. Holsti ใน International Politics: A Framework for Analysis (1995) การวิจัยนี้เป็นการวิจัยเชิงคุณภาพ (qualitative Research) ด้วยการวิเคราะห์ข้อมูลจากเอกสาร (document analysis) ผลการศึกษาพบว่าปัจจัยที่ทำให้รัฐบาล มุน แจอินดำเนินนโยบายมุ่งใต้ใหม่นั้น มาจากบริบทภายนอก คือ นโยบายและการดำเนินการของรัฐอื่น ซึ่งส่งผลต่อปัจจัยภายใน คือ ความต้องการด้านเศรษฐกิจ สังคม และความมั่นคง อันเนื่องมาจากถูกกีดกันทางการค้าและการดำเนินธุรกิจในจีน จากการที่เกาหลีร่วมมือกับสหรัฐฯ ในการติดตั้งระบบต่อต้านขีปนาวุธข้ามทวีปในชั้นบรรยากาศ (THAAD) ในเกาหลี ซึ่งกระทบต่ออุตสาหกรรมและธุรกิจของเกาหลีในจีน นอกจากนั้น คือ การค้าและการลงทุนของเกาหลีกับอาเซียนที่เพิ่มสูงขึ้นทุกปี ตลอดจนการแข่งขันของจีนและญี่ปุ่นในนโยบายต่อเอเชียตะวันออกเฉียงใต้ ก็เป็นปัจจัยผลักดันด้วยเช่นกัน ในส่วนของผลการดำเนินนโยบาย พบว่า เกาหลีเน้นโครงการในด้านประชาคมสังคมและวัฒนธรรมอาเซียน แต่ก็ยังมีโครงการอยู่น้อย เมื่อเทียบกับงบประมาณที่ตั้งไว้ นอกจากนั้น เกาหลีเน้นจัดทำโครงการในประเทศที่เกาหลีลงทุนและมีสัดส่วนทางการค้าระหว่างกันสูง อย่างเวียดนาม และอินโดนีเซีย โดยโครงการเหล่านั้น มีแนวโน้มที่จะสร้างประโยชน์แก่เกาหลีทั้งทางตรงและทางอ้อมได้ด้วย ในส่วนของอุปสรรคในการดำเนินนโยบาย คือ เกาหลีไม่ได้ให้ความสำคัญกับนโยบายมุ่งใต้ใหม่มากเท่านโยบายมุ่งเหนือใหม่ (New Northern Policy) อีกทั้งยังเป็นนโยบายแบบ top down ที่ประชาชนเกาหลีส่วนใหญ่ไม่รับรู้ และไม่ได้ให้การสนับสนุนมากนัก นอกจากนั้น ยังถูกบดบังด้วยมหาอานาจอื่นในภูมิภาคอย่างจีนและญี่ปุ่นที่ดำเนินนโยบายในระดับที่ใหญ่กว่าต่อเอเชียตะวันออกเฉียงใต้
DOI: 10.14457/tu.the.2022.1042
title: บทบาทของสหประชาชาติต่อวิกฤตมนุษยธรรมโรฮิงญา ค.ศ. 2017-2021

description: วิกฤตมนุษยธรรมโรฮิงญา ค.ศ. 2017 ในพม่าก่อให้เกิดความเสียหาย ซึ่งกระทบต่อบรรทัดฐานสิทธิมนุษยชนและความมั่นคงของมนุษย์ จึงเป็นหน้าที่ขององค์การสหประชาชาติที่มีบทบาทสำคัญในการธำรงซึ่งสันติภาพและความมั่นคง ภายใต้ข้อจำกัดในการแทรกแซงพม่า ได้แก่ โครงสร้างทางการเมืองของพม่าที่คงไว้ซึ่งอำนาจของทหาร และความสัมพันธ์ระหว่างประเทศของพม่ากับประเทศมหาอำนาจอย่างจีนและรัสเซีย งานชิ้นนี้ใช้กรอบแนวคิดสถาบันในสังคมระหว่างประเทศ ซึ่งเป็นองค์ประกอบหลักของสำนักอังกฤษ (English School) ในการนำเสนอว่า นอกจากข้อจำกัดดังกล่าวแล้วยังมีความท้าทายของระเบียบระหว่างประเทศที่แตกต่างกัน ระหว่างพม่าที่เคารพต่อระเบียบระหว่างประเทศเวสต์ฟาเลีย เคารพอธิปไตยของรัฐและการไม่แทรกแซง และสหประชาชาติที่โอบรับกับระเบียบระหว่างประเทศแบบเสรีนิยม ทำงานบนฐานภราดรภาพของมนุษย์ มีเป้าหมายเพื่อสนับสนุนความยุติธรรมและความเท่าเทียม พบว่า สหประชาชาติทำงานผ่านกลไกที่มีหน้าที่และโครงสร้างที่แตกต่างกัน โดยสถาบันที่มีบทบาทอย่างเป็นรูปธรรมและมีผลผูกพันต่อพม่า คือ สถาบันกฎหมายระหว่างประเทศ ที่มีหลักกฎหมายบังคับเด็ดขาด หรือ Jus Cogens เป็นรากฐานของกฎหมายระหว่างประเทศที่ผูกพันกับทุกรัฐ และเป็นสถาบันที่รัฐทุกรัฐให้การยอมรับขั้นต่ำร่วมกันต่อการดำรงอยู่ร่วมกันภายในสังคมระหว่างประเทศ ผ่านกลไกของศาลอาญาระหว่างประเทศและศาลยุติธรรมระหว่างประเทศ
DOI: 10.14457/tu.the.2022.1043
title: การศึกษาความต้องการลักษณะที่อยู่อาศัยของคนเจเนอเรชั่นวายในเขตกรุงเทพมหานครเพื่อรองรับการเข้าสู่สังคมผู้สูงอายุแบบเต็มที่

description: ประเทศไทยกำลังประสบปัญหาจำนวนประชากรผู้สูงอายุซึ่งมีความต้องการลักษณะที่อยู่อาศัยที่ต่างออกไปเพิ่มมากขึ้น ส่งผลต่อคุณภาพชีวิตหากไม่สามารถตอบสนองต่อความต้องการเหล่านี้ได้ ดังนั้นแนวคิดการพัฒนาที่อยู่อาศัยควรต้องพัฒนาให้สามารถรองรับความต้องการของผู้พักอาศัยที่เปลี่ยนแปลงไป เพื่อให้ผู้พักอาศัยสามารถพักอาศัยอยู่ในที่อยู่อาศัยเดิมได้ตลอดทุกช่วงอายุ งานวิจัยนี้จัดทำขึ้นเพื่อศึกษาความต้องการลักษณะที่อยู่อาศัยของคนเจเนอเรชั่นวายในเขตกรุงเทพมหานคร ซึ่งเป็นกลุ่มที่จะมีผลต่อแนวทางการพัฒนาที่อยู่อาศัยในอนาคตเมื่อสังคมผู้สูงอายุแบบเต็มที่มาถึง ใช้วิธีการทบทวนวรรณกรรมเพื่อศึกษาลักษณะที่อยู่อาศัยในปัจจุบัน รวบรวมข้อมูลด้วยการเก็บแบบสอบถามจำนวน 400 คน ทำการวิเคราะห์ข้อมูลพบว่ากลุ่มตัวอย่างส่วนใหญ่ต้องการที่อยู่อาศัยแบบกรรมสิทธิ์สมบูรณ์ประเภทบ้านเดี่ยว ราคาต่ำกว่า 5 ล้านบาท พื้นที่ใช้สอยพื้นฐานที่มีความสำคัญมากที่สุดคือ ห้องนอน พื้นที่ใช้สอยพิเศษที่มีความสำคัญมากที่สุดคือ ห้องนันทนาการ สิ่งอำนวยความสะดวกภายในโครงการที่อยู่อาศัยที่มีความสำคัญมากที่สุดคือ อุปกรณ์อัจฉริยะและโปรแกรมเพื่อการสนับสนุนการใช้ชีวิต และปุ่มขอความช่วยเหลือฉุกเฉิน โดยลักษณะทางประชากรศาสตร์ด้านสถานภาพการสมรส รายได้เฉลี่ยส่วนบุคคลต่อเดือน และจำนวนสมาชิกในครอบครัวมีความสัมพันธ์กับความต้องการประเภทที่อยู่อาศัยเพื่อผู้สูงอายุ ความแตกต่างของอาชีพ และรายได้เฉลี่ยส่วนบุคคลต่อเดือน มีความสัมพันธ์กับความสำคัญของพื้นที่ใช้สอยทั้งหมด
DOI: 10.14457/tu.the.2022.1044
title: ปัจจัยส่วนประสมทางการตลาดด้านผลิตภัณฑ์ที่ส่งผลต่อการตัดสินใจเลือกเข้าพักโรงแรมรีสอร์ทระดับ 3 ดาวในอำเภอหัวหิน จังหวัดประจวบคีรีขันธ์ ของนักท่องเที่ยวชาวไทย

description: การศึกษาเรื่อง ปัจจัยส่วนประสมทางการตลาดด้านผลิตภัณฑ์ที่มีผลต่อการตัดสินใจเลือกเข้าพักโรงแรมรีสอร์ท ระดับ 3 ดาว ในอำเภอหัวหิน จังหวัดประจวบคีรีขันธ์ ของนักท่องเที่ยวชาวไทย มีวัตถุประสงค์เพื่อวิเคราะห์ค่าถ่วงน้ำหนักเพื่อเรียงลำดับความสำคัญของปัจจัยส่วนประสมทางการตลาดด้านผลิตภัณฑ์ที่มีผลต่อการตัดสินใจเลือกเข้าพักโรงแรมรีสอร์ท ระดับ 3 ดาว ในอำเภอหัวหิน จังหวัดประจวบคีรีขันธ์ ของนักท่องเที่ยวชาวไทย โดยผู้วิจัยได้ศึกษาปัจจัยส่วนประสมทางการตลาดเฉพาะด้านผลิตภัณฑ์ โดยใช้กระบวนการคิดวิเคราะห์ตามลำดับขั้น (Analytic Hierarchy Process) ในการวิเคราะห์ข้อมูล โดยได้จำแนกตามปัจจัยส่วนบุคคล ได้แก่ เพศ อายุ สถานภาพ อาชีพ และรายได้ ส่วนปัจจัยด้านผลิตภัณฑ์ผู้ทำวิจัยได้ทำการศึกษาและทบทวนวรรณกรรมที่เกี่ยวข้อง โดยสามารถแบ่งเกณฑ์ได้เป็น เกณฑ์หลักด้านความสะอาด เกณฑ์หลักด้านลักษณะของห้องพัก เกณฑ์หลักด้านความปลอดภัยของโรงแรม เกณฑ์หลักด้านสิ่งอำนวยความสะดวกในโรงแรม และเกณฑ์หลักด้านบรรยากาศและความสวยงามของโรงแรม โดยประชากรในการทำวิจัยครั้งนี้ คือ นักท่องเที่ยวชาวไทยที่เข้าพักในโรงแรมรีสอร์ท ระดับ 3 ดาว ในอำเภอหัวหิน จังหวัดประจวบคีรีขันธ์ กลุ่มตัวอย่างที่ทำแบบสอบถาม จำนวน 400 คน จึงสรุปผลการวิจัยได้ดังนี้จากการวิเคราะห์ข้อมูล พบว่า ผู้ทำแบบสอบถามหรือผู้ที่ตัดสินใจเข้าพักในโรงแรมรีสอร์ท ระดับ 3 ดาว ในอำเภอหัวหิน จังหวัดประจวบคีรีขันธ์ ได้ให้ความสำคัญกับเกณฑ์หลักด้านความสะอาดมากที่สุด และยังให้ความสำคัญถึงเกณฑ์ย่อยด้านความสะอาดของห้องพักมากที่สุดอีกด้วย ดังนั้น ผู้วิจัยจึงเห็นว่าเจ้าของธุรกิจที่พักประเภทโรงแรมรีสอร์ท ระดับ 3 ดาว อำเภอหัวหิน จังหวัดประจวบคีรีขันธ์ ควรให้ความสำคัญถึงปัจจัยผลิตภัณฑ์ด้านความสะอาดเป็นหลัก เพื่อตอบสนองความต้องการของกลุ่มเป้าหมายได้อย่างเหมาะสมมากที่สุด
DOI: 10.14457/tu.the.2022.1045
title: นโยบายความมั่นคงและบทบาทของปากีสถานต่อปัญหาการก่อการร้ายในเอเชียใต้

description: การก่อการร้ายถือเป็นประเด็นปัญหาที่เกิดขึ้นในปากีสถาน และพื้นที่เชื่อมโยงในภูมิภาคเอเชียใต้มาอย่างยาวนาน เป็นรูปแบบภัยคุกคามด้านความมั่นคงที่ควรค่ายิ่งต่อการศึกษา วิเคราะห์ และทำความเข้าใจถึงปรากฏการณ์ดังกล่าวซึ่งได้สร้างผลกระทบเป็นวงกว้างต่อรัฐ พลเรือน และองค์กรข้ามชาติต่าง ๆ ที่เคลื่อนไหวอยู่ในพื้นที่แห่งความขัดแย้งในหลากมิติ ทั้งในเรื่องความขัดแย้งทางการเมือง ความขัดแย้งทางศาสนา และความขัดแย้งทางชาติพันธุ์ ซึ่งต่างก่อตัวขึ้นและนำพาไปสู่รูปแบบของการต่อสู้นอกกรอบเชิงสถาบันทางการเมืองด้วยวิถีทางของการใช้ความรุนแรง และการก่อการร้าย งานชิ้นนี้จะเน้นหนักไปที่การวิเคราะห์ และทำความเข้าใจถึงประเด็นปัญหาและปัจจัยที่ซ้อนทับกันที่อยู่เบื้องหลังเหตุการณ์การก่อการร้าย รวมทั้งแนวทางการกำหนดนโยบายด้านความมั่นคงทั้งภายใน และระหว่างประเทศในทุกระดับของปากีสถาน ในการจัดการกับภัยคุกคามด้านความมั่นคง และการก่อการร้ายการวิจัยได้ผลสรุปว่าปรากฏการณ์ของการก่อการร้ายที่เกิดขึ้นในปากีสถาน และพื้นที่เชื่อมเชื่อมโยงในภูมิภาคเอเชียใต้ถือเป็นผลกระทบที่เกิดขึ้นมาจากกรอบของสถาบันทางการเมืองที่ไม่มีการเปิดช่องทางและโอกาสให้กับกลุ่มชนชายขอบในภาคส่วนต่าง ๆ ได้มีส่วนร่วมทางการเมือง หรือการต่อสู้ทางการเมืองที่เท่าเทียม และเป็นธรรม รัฐบาลปากีสถานถือเป็นผู้แสดงบทบาทที่ต้องการใช้ทั้งประโยชน์ และแก้ไขจัดการปัญหาจากสถานการณ์ของการก่อการร้ายควบคู่กันไปตามแต่บริบทของสถานการณ์ทั้งภายใน และระหว่างประเทศจะเอื้อประโยชน์ ทั้งในฐานะผู้ที่มีปฏิสัมพันธ์เชื่อมโยงหรือผู้ที่อยู่เบื้องหลังการก่อการร้าย และในฐานะผู้ที่ปราบปรามกำจัดการก่อการร้าย ซึ่งท่าทีดังกล่าวมีความสอดคล้องกับการประเมินภัยคุกคามด้านความมั่นคงตามตัวแบบทฤษฎีสัจนิยมคลาสสิกแนวใหม่
DOI: 10.14457/tu.the.2022.1047
title: การเปลี่ยนแปลงทิศทางการให้ความช่วยเหลือเพื่อการพัฒนาทรัพยากรมนุษย์ของญี่ปุ่นต่อประเทศไทย: กรณีศึกษา การให้ความช่วยเหลือด้านการศึกษาเพื่อสนับสนุนการพัฒนาภาคตะวันออกของประเทศไทยในช่วงทศวรรษ 1980 และ 2000

description: วิทยานิพนธ์นี้มีวัตถุประสงค์เพื่อศึกษาการเปลี่ยนแปลงแนวทางการให้ความช่วยเหลือเพื่อการพัฒนาของญี่ปุ่นแก่ไทย โดยเฉพาะด้านการพัฒนาทรัพยากรมนุษย์ โดยเปรียบเทียบช่วงทศวรรษ 1980 และทศวรรษ 2000 โดยเน้นที่ปัจจัยภายในและปัจจัยภายนอกของทั้งญี่ปุ่นและไทย ที่มีผลต่อการเปลี่ยนแปลงทิศทางการให้ความช่วยเหลือเพื่อการพัฒนาทรัพยากรมนุษย์ของญี่ปุ่นต่อไทย ในสองช่วงทศวรรษดังกล่าว ผ่านกรอบแนวคิดทฤษฎีระบบ และกรณีศึกษาการให้ความช่วยเหลือในการพัฒนาหลักสูตรวิศวกรรมศาสตร์ของ สจล. ในทศวรรษที่ 1980 และหลักสูตรโคเซ็น ในทศวรรษที่ 2000 ผลการศึกษาพบว่า ในทศวรรษที่ 1980 รัฐบาลญี่ปุ่นให้ความสำคัญแก่การให้ความช่วยเหลือเพื่อสร้างการเจริญเติบโตในระดับประเทศ ในขณะที่ หลังทศวรรษ 2000 ญี่ปุ่นได้ปรับเปลี่ยนแนวทางการให้ความช่วยเหลือจากการเน้นการให้ความช่วยเหลือในเชิงปริมาณมาเป็นความช่วยเหลือในเชิงคุณภาพ การที่ทิศทางนโยบายการให้ความช่วยเหลือของญี่ปุ่นแก่ไทย ในสองช่วงทศวรรษมีความแตกต่างกันดังกล่าวนี้ เกิดจากทั้งปัจจัยภายในและปัจจัยภายนอกของญี่ปุ่นและไทย กล่าวคือ ปัจจัยภายในของญี่ปุ่นด้านความต้องการกำลังคนรองรับอุตสาหกรรมของญี่ปุ่นในประเทศไทย และปัจจัยภายนอกของญี่ปุ่นเรื่องแรงกดดันหลังข้อตกลง Plaza Accord ที่ทำให้ญี่ปุ่นย้ายฐานการผลิตมายังไทย เป็นปัจจัยที่มีผลต่อการกำหนดนโยบายของญี่ปุ่น ในช่วงทศวรรษ 1980 ในขณะที่ หลังทศวรรษ 2000 ปัจจัยภายในเรื่องการพัฒนาของฐานอุตสาหกรรมเดิมของญี่ปุ่น อันมีผลต่อการลงทุนในมนุษย์ในโครงการเขตพัฒนาพิเศษภาคตะวันออกของไทย เป็นปัจจัยภายในที่ทำให้ญี่ปุ่นสนับสนุนและส่งเสริมการให้ความช่วยเหลือด้านการพัฒนาทรัพยากรมนุษย์แก่ไทย ส่วนปัจจัยภายนอกที่ทำให้ญี่ปุ่นให้ความสำคัญแก่การพัฒนาทรัพยากรมนุษย์คือ การยอมรับและปฏิบัติตามหลักการเรื่องความมั่นคงของมนุษย์และการพัฒนาอย่างยั่งยืน สำหรับปัจจัยภายในของไทยที่มีผลต่อการกำหนดนโยบายในทศวรรษที่ 1980 คือ ปัจจัยภายในด้านความต้องการกำลังคนในโครงการพัฒนาพื้นที่บริเวณชายฝั่งทะเลตะวันออก ในส่วนของปัจจัยภายนอกของไทยที่สำคัญในช่วงทศวรรษที่ 1980 คือ เรื่อง การย้ายฐานอุตสาหกรรมของญี่ปุ่นจำนวนมากมายังไทย ส่วนปัจจัยที่มีผลต่อการกำหนดนโยบายของไทยที่เปลี่ยนแปลงไป หลังทศวรรษ 2000 คือ ปัจจัยภายในด้านความขาดแคลนแรงงาน ในเขตพัฒนาพิเศษภาคตะวันออกของไทย และปัจจัยภายนอกในเรื่องของความสัมพันธ์ระหว่างไทย - ญี่ปุ่น ด้านความร่วมมือด้านการพัฒนาบุคลากรภาคอุตสาหกรรม นอกจากนั้น ผลการศึกษาจากกรณีศึกษายังพบว่า ในเชิงกระบวนการดำเนินนโยบายและตัวแสดงที่เกี่ยวข้องของทั้งฝ่ายญี่ปุ่นและฝ่ายไทย มีการปรับตัวเพื่อให้การดำเนินนโยบายมีประสิทธิภาพมากขึ้นด้วยการเรียนรู้จากประสบการณ์ของการดำเนินนโยบายในทศวรรษที่ 1980 และปรับเปลี่ยนในทศวรรษที่ 2000
DOI: 10.14457/tu.the.2022.1049
title: ศักยภาพของภาครัฐในการจัดการปัญหาน้ำท่วม: กรณีศึกษาเทศบาลนครอุบลราชธานี ปี 2562

description: การศึกษานี้ ต้องการศึกษาศักยภาพของรัฐ ในการจัดการปัญหาอุทกภัยที่เกิดขึ้นในเขตเทศบาลนครอุบลราชธานี ใน ปี 2562 แม้ว่าน้ำท่วมในครั้งดังกล่าวจะไม่ใช่การเกิดน้ำท่วมใหญ่ครั้งแรกของจังหวัด แต่อุทกภัยครั้งนี้แสดงให้เห็นศักยภาพในการจัดการปัญหาอุทกภัยของภาครัฐ ว่ามีปัญหาและผลลัพธ์เป็นอย่างไร ผู้วิจัยจึงได้เริ่มต้นงานวิจัยด้วยคำถามงานวิจัยว่า “ปัจจัยใดบ้างที่มีผลต่อศักยภาพรัฐในการจัดการปัญหาอุทกภัย ในเขตเทศบาลนครอุบลราชธานี ปี 2562” ซึ่งพบว่านอกจากเรื่องศักยภาพรัฐในการจัดการปัญหาอุทกภัยแล้ว ยังมีปัจจัยทางการเมืองเข้ามามีส่วนเกี่ยวข้องกับศักยภาพของรัฐด้วย งานวิจัยนี้เป็นงานวิจัยแบบคุณภาพ (Qualitative research) และการสัมภาษณ์ โดยมีวัตถุประสงค์เพื่อ 1) เพื่อวิเคราะห์ศักยภาพรัฐในการจัดการปัญหาอุทกภัย ในเขตเทศบาลนครอุบลราชธานี ปี 2562 2) เพื่อวิเคราะห์ปัจจัยที่มีผลต่อศักยภาพรัฐในการจัดการปัญหาอุทกภัย 3) เพื่อเสนอแนะแนวทางสำหรับการเตรียมความพร้อมในการจัดการปัญหาอุทกภัยในอนาคตผลการศึกษาพบว่า ภาครัฐมีศักยภาพในการวางแผนรับมือกับสถานณ์อุทกภัยที่จะเกิดขึ้น และมีศักยภาพในการปฏิบัติตามแนวทางที่ได้กำหนดไว้ในแผนการรับมือสถานการณ์อุทกภัย แต่ก็ยังมีข้อจำกัดอยู่ ทั้งในด้านการตอบสนองต่อความต้องการของประชาชน ด้านความสามารถในการสร้างความมั่นคงของรัฐและป้องกันสิทธิเสรีภาพและความมั่นคงในชีวิตของประชาชน และด้านการมีทรัพยากรที่เพียงพอ ซึ่งยังมีปัจจัยทางการเมืองที่เข้ามามีผลต่อศักยภาพรัฐทั้งในระดับการเมืองท้องถิ่น และการเมืองระดับชาติ